РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/148-14

20. јун 2014. године

Б е о г р а д

Одбор за пољопривреду, шумарство и водопривреду на седници одржаној дана 20.06.2014. године, а на основу члана 56. став 1, алинеја 3 доноси:

З А К Љ У Ч А К

у вези решавања проблема у сточарству и ветерини поводом настале ситуације ограничења извоза меса и производа од меса у земље чланице Царинског савеза

I

1. Oдбор је на својој седници дана 20.06.2014.године констатовао да се у дужем низу година, а на штету пољопривреде, сточарства и сточара у Србији подрива економска моћ земље уништавањем сточног фонда у корист увозног и извозног лобија.
2. Одбор је на својој седници подржао напоре свих за решавање проблема насталог у извозу меса и производа од меса у земље чланице Царинског савеза. Одбор је још раније покренуо иницијативу код званичних представника Руске федерације да се у међусобним контактима превазиђе проблем уз обећање да ће се целокупан случај испитати и да ће се донети конкретни предлози за решавање спора. Извештаји који су били доступни Одбору су исцрпно анлаизирани и позвани су Министарство пољопривреде и заштите животне средине и Директор управе за ветерину да поднесу исцрпне извештаје са конретним мерама за решавање насталог проблема.
3. Одбор је закључио да је потребнио донети конкретне мере које би довеле до стабилизације спољнотрговинских односа са Руском федерацијом. Преиспитати рад свих органа и одговорнх лица у Управи за ветерину са руководећих места с обзиром на насталу дестабилизацију Протокола о сарадњи са Руском федерацијом
4. Одбор није имао за циљ пребацивање одговорности на директне произвођаче и ниже чиновнике у ланцу командовања и доношења одлука:

-производни објекти, иако постоји и њихова одговорност, не могу да сносе последице проистекле неодговорном и непрофесионалним радом одговорних лица инспекцијских служби и Управе за ветерину

-Одбор нема за циљ гашење производних објеката и њихово прислино затварање ваћ њихово развијање и усаглашавање са захтевима земаља увозница;

-Одбор има за циљ развијање примарне сточарске производње уз пуну заштиту права сточара и стимулацију њихове производње, а не као што је тренутна ситуација, заштиту привилегованог положаја увозника и реекспорт сточарских производа. Евидентан је енормни увоз производа и сировина пореклом од меса закланих животиља сумњивог порекла и квалитета ради дораде и прераде а у циљу извоза. Све то има за последицу гашење сточарске производње у Реублици Србији

-Република Србија улаже велика средства у здравствену заштиту животиња (на годишњем нивоу исплаћује се око 2.000.000.000 динара из буџета Републике Србије ветеринарима за обављање послова здравствене заштите животиња) а у исто време се врши увоз животиња, меса и производа од меса сумњивог здравственог стања и квалитета, док наши сточари немају могућност пласмана својих животиња у производне погоне с обзиром да су цене увозних сировина сумњивог квалитета нереално ниске

1. Предлаже се испитивање одговорности и санкционосање свих одговорних лица у ланцу командовања инспекцијских служби и Управе за ветерину с обзиром да постоји могућност да су својим непрофесионалним радом одговорнио за насталу ситуацију.

У прилогу овог Закључка Одбор доставља по тачкама списак примедби стручњака и чланова Одбора свим заинтересованим странама. Одбору је предложено и Одбор прихвата нову седницу са овом темом и прихвата евентуално органозовање јавног слушања. Одбор ће закључке доставити Влади и надлежним органима.

ПРЕДСЕДНИК ОДБОРА

Маријан Ристичевић с.р.

ПРИЛОГ

1. Написан Закон о ветеринарству 2005 године, текст недоречен са великом мањкавостима посебно у казненом делу који ограничава рад ветеринарских инспектора. Сам текст није усаглашен са осталим законима и преклапају се у многим одредбама и то са Законом о безбедности хране и Законом о добробити животиња. Закон о безбедности хране са нејасним одребама надлежности у контроли хране животињског порекла. Закон о ветеринарству давно превазиђен и представља ограничавајући фактор за многе правилнике који се усклађују са ЕУ прописима и чија је транспозиција неопходна ради усаглашавања прописа са ЕУ ради приступања.
2. Правилници који проистичу из закона о ветеринарству већином застарели, још су у примени Правилници који проистичу из Закона о здравственој заштити жибвотиња који је био у примени од 1991. до доношења Закона о ветеринарству.
3. Увођење HCCP-а није до краја спроведено и додатно је оптеретило мале произвођаче.
4. Правилник који се односи на услове држања животиња који проистиче из Закона о ветеринарству непотребно захтева да се сви власници животиња који хоће да региструју фарму се излажу трошковима подношења захтева Управи за ветерину и добијању решења о испуњености ветеринарско санитарних услова а не примењује се правилник који проистиче из Закона о добробити животиња који прописује основне услове добробити животиња и незахтева подношење захтева за добијање сагласности-решења Управе за ветерину.
5. Лош закон о безбедности хране, никако да се заврше измене и допуне постојећег текста.
6. Правилник којим се регулише начин издавања уверења о здравственом стању животиња које се стављају у промет проистиче из Закона о здравственој заштити животиња, био на снази од 1991 године и као такав апсолутно неусаглашен са потребама праћења кретања животиња.
7. Лош и незаконит конкурс за доделу терена ветеринарским станицама по програму мера здравствене заштите животиња, започет почетком 2013 године и тек сад се завршава уз велики број процедуралних грешака. Требало је да се распише за период 2013-2015 обзиром да је предходни истекао 2012 године. Сада се завршава и то у 2014 години.
8. Вакцинација свиња против Класичне Куге Свиња се и даље ради иако је њен престанак један од основних предуслова за извоз свиња и меса закланих свиња у земље ЕУ. Нема плана када се са вакцинацијом престаје и поред ИПА пројекта који траје више година и чији циљ је био поступни престанак вакцинације. Сам пројекат је оквирне вредности 6.000.000, Еура. Непознати резултати пројекта и где су паре завршиле.
9. У време њиховог мандата, задњих 10 година иако се спроводи програм мера здравствене заштите животиња о трошку буџета Републике Србије нисмо смањили број животиња оболелих од Леукозе и ТБЦ-туберкулозе, чак имамо повећање оболелих од Бруцелозе. Средтва која се исплаћују ветеринарским станицама за послове спровођења програма мера здравствене заштите животиња на годишњем нивоу премашују износ од 2.000.000.000,00 динара.
10. Нерешен правни статус 12 Научних и Специјалистичких ветеринарских института. Национална референтна лабораторија у Батајници није у функцији из непознатих разлога и питање је када ће прорадити иако су огромна средства уложена у њу.
11. Недовоља контрола увозника и увозних пошиљки што доводи до увоза животиња сумњивог здравственог статуса, у појединим случајевима и оболелих од заразних болести као и пошиљака сировина и производа животињског порекла небезбедних за исхрану људи.
12. Недовољна инспекцијска контрола односно контрола без плана што се одражава сталним проблемима који се манифестују у новинским чланцима и даје слику службе која нема контролу над пољем свог рада.
13. Непоштовање извештаја Руске федерације и довођење у спор са Царинском федерацијом и делимичне обуставе извоза.
14. Не постоји следљивост производа животињског порекла у целокупном ланцу производње од животиње преко кланице и производних погона до продаје иако се о томе стално говори и најављује од старне представника Управе за ветерину.
15. Категоризација објеката за клање животиња није урађена и питање је када ће се завршити. Започет ИПА пројекат који има за циљ да се категоризација уведе у наше прописе.
16. Непознати резултати мониторинга и испитивања на штетне материје животиња, меса и производа од меса.
17. Јавност се слабо или боље речено никако не информише о активностима Управе за ветерину и ветеринарске инспекције сем у случајевима избијања разних афера о којима смо свакодневно информисани преко различитих медија од Афлатоксина, нерегуларног извоза у Руску федерацију, делимичне обуставе извоза за Руску федерацију, клања животиња на отвореном, тровања деце неисправним конзервама (хистамин), стављања у промет меса лешева угинулих животиња....